О Б Р А З Л О Ж Е Њ Е

Правни основ за измену Статута Коморе здравствених установа Србије садржан је у члану 10. став 2. тачка 1. и члановима 39 - 41. Статута Коморе.

Комора здравствених установа Србије разврстана је у Регистру јединица разврставања (Класификацији делатности) као установа у Сектору: Q – Здравствена и социјална заштита, Групи: Остала здравствена заштита, под шифром: 8690 и матичним бројем: 07023928.

Поменута шифра делатности навела је Агенцију за привредне регистре, којој Комора доставља финансијске извештаје (завршни рачун), да Комору разврста у добитне организације, што је, у погледу утврђивања пореских обавеза, по основу пореза на добит, веома неповољно за Комору. Категорији добитних организација, наиме, порез на добит се обрачунава у висини 15% на укупну добит, док се недобитним организацијама (којима неспорно припада и Комора), овај порез обрачунава у истом проценту на добит по основу прихода остварених на тржишту. Приходи које Комора остварује на тржишту су иначе незнатни, нижи од 2%).

Променом шифре делатности, како је наведено, Комора би и формално, у Класификацији делатности, била сврстана у удружења пословних субјеката (недобитну организацију) из Уредбе о класификацији делатности (“Сл. гласник РС” бр. 54/10), са делатношћу која се води под шифром 94.11, а истовремено и усагласила шифру делатности са делатношћу коју, у суштини, и обавља.

Измена Статута Коморе у поменутом смислу услов је и да Привредни суд у Београду, где је Комора регистрована, промени назив и шифру делатности Коморе.

Иницијативу за измену Статута у тексту који је сачинила Стручна служба Коморе, покренуо је Надзорни одбор Коморе, у складу са чл. 40. Статута, на седници одржаној 6. марта 2014. године.

Сагласно чл. 39. и 41. Статута Коморе, Скупштина Коморе, на предлог Управног одбора, доноси, одн. мења и допуњује Статут, уз прибављено мишљење Статутарне комисије.

Стручна служба Коморе